Τη συναυλία της Άλκηστης Πρωτοψάλτη έξω από το Μαξίμου χρησιμοποίησε ως επιχείρημα για το άνοιγμα των εκκλησιών ο Μητροπολίτης Σταγών και Μετεώρων Θεόκλητος.

Έτσι, στο κήρυγμά του είπε πως αφού εκεί ήταν τόσα άτομα χωρίς όπως λέει μέτρα προστασίας, σημαίνει ότι δεν υπάρχει θέμα και να ανοίξουν εκκλησίες. Πέρασε μάλιστα και στην «αντεπίθεση» λέγοντας, «όποιος θέλει ας μας ζητήσει το λόγο».

Αναλυτικά ο Μητροπολίτης είπε στο κήρυγμά του:

«Αυτές τις μέρες κάναμε υπακοή στο κράτος για την ασφάλεια όλων μας και τηρήσαμε τα μέτρα, σφραγίσαμε τις εκκλησίες σταματήσαμε τις καμπάνες κλπ.

Όμως είδαμε χθες, αυτούς πού θέσπισαν τους νόμους με πρώτο και καλύτερο τον πρωθυπουργό, να έχουν συνωστιστεί μαζί με τους συνεργάτες του και πολλούς άλλους, ώστε να ακούσουν μία περιφερόμενη συναυλία.

Χωρίς τα μέτρα ασφάλειας χωρίς τις αποστάσεις κλπ. Δεν γίνεται να υπάρχουν δύο μέτρα και δύο σταθμά. Γι’αυτό και εμείς από σήμερα ανοίγουμε τις εκκλησίες μας και είμαστε εδώ ώστε όποιος θέλει να έρθει να μας ζητήσει το λόγο”.